hotchpotch/miracl-hf-unified huggingface dataset:
Hadithan verilöyly
Hadithan verilöylyssä ryhmä Yhdysvaltain merijalkaväen sotilaita 19. marraskuuta 2005 surmasi 24 irakilaista siviiliä; miehiä, naisia ja lapsia. Haditha (حديثة) on irakilainen piirikunta ja kaupunki Anbarin maakunnassa, Bagdadista noin 240 kilometriä luoteeseen. Piirikunnassa asuu noin 90 000 henkeä. Alkuperäisen tiedon mukaan surmansa saaneet olisivat kuolleet pommiin tai taistelussa, mutta toukokuussa 2006 on tullut ilmi tietoja, joiden mukaan sotilaat olisivat teloittaneet siviilit. Tekoa verrattiin Yhdysvalloissa ja muuallakin maailmassa Vietnamin sodan aikana vuonna 1968 tapahtuneeseen My Lain verilöylyyn.
Tarkoituksellinen siviilinen tappaminen on kielletty YK:n peruskirjan sotalaissa, Haagin sopimuksessa (1899 ja 1907) ja Geneven sopimuksissa. Mitkään näistä eivät koske Yhdysvaltain armeijaa. Merijalkaväen sotilaisiin voidaan soveltaa vain Yhdysvaltain sotilaslakia (Uniform Code of Military Justice).
21.6. 2006 Yhdysvaltain armeija nosti syytteet kahdeksaa sotilasta vastaa. Frank Wutericha, Sanick de la Cruzia, Justin Sharrattia ja Stephen Tatumia syytettiin tapoista (unpremeditated murder). Pataljoonan komentajaa Jeffrey Chessania syytettiin sääntörikkeistä ja välinpitämättömyydestä. Ensimmäisen luokan luutnantti Andrew Graysonia syytettiin oikeuden häirinnästä, velvollisuuksien laiminlyönnistä ja väärästä valasta. Kapteeni Randy Stonea ja kapteeni Lucas McConnellia syytettiin velvollisuuksien laiminlyönnistä.
Kahdeksasta syytetystä kuuden syytteet hylättiin, ja yksi vapautettiin syytteistä.
Merijalkaväen yksikön johtaja ylikersantti Frank Wuterich sai lopulta tammikuussa 2012 90 vuorokautta vankeutta, jota ei kuitenkaan pantu täytäntöön pidätysajan vuoksi. Lisäksi hän sai arvonalennuksen sotamieheksi. Tulonmenetykseen häntä ei kuitenkaan tuomittu.
Rintama
Rintama tarkoittaa seuraavia asioita:
The Cold White Light
The Cold White Light on metalliyhtye Sentencedin seitsemäs studioalbumi. Se julkaistiin Century Media -levy-yhtiön kautta vuonna 2002, ja sijoittui Suomen albumilistalla parhaimmillaan ensimmäiseksi. Kappaleesta ”No One There” julkaistiin single ja kuvattiin musiikkivideo.
Kappaleen ”Excuse Me While I Kill Myself” tekijöiksi merkityt M. Steelgrave ja The Serial Self-Killer ovat yhtyeen kitaristit Miika Tenkula ja Sami Lopakka. Kappaleen ”Neverlasting” rauhallisessa väliosassa laulaja Ville Laihiala läpsyttelee rytmikkäästi vedellä kostutettuja pakaroitaan. Albumin intro on versio Piirpauke-yhtyeen tunnetuksi tekemästä kansansävelmästä "Konevitsan kirkonkellot".
Arvi Pohjanpää
Sulo Arvi Pohjanpää (vuoteen 1906 Nordqvist, 10. heinäkuuta 1887 Helsinki – 21. joulukuuta 1959 Helsinki) oli suomalainen voimistelija, kirjailija, sotaylituomari 1931–1952 ja hovioikeudenneuvos vuodesta 1952.
Pohjanpään vanhemmat olivat vaatturimestari Kaarle Henrik Nordqvist (Pohjanpää) ja Iida Vilhelmiina Kourlaa. Runoilija Lauri Pohjanpää (1889–1962) oli hänen veljensä. Pohjanpään ensimmäinen puoliso vuodesta 1922 oli hammaslääkäri Lempi Vilma Ranttila (k. 1947) ja toinen vuodesta 1953 filosofian maisteri Aila Tellervo Heikinheimo. Arvi ja Lempi Pohjanpäällä oli kolme tytärtä, hammaslääkäri Marjatta Pohjanpää (1924-), agronomi Anja Rauhala (1926-1994) ja näyttelijä Elina Pohjanpää (1933-1996). Pohjanpää tuli ylioppilaaksi 1905, suoritti oikeustutkinnon 1910 ja sai varatuomarin arvon 1913. Hän toimi Viipurin hovioikeuden kanslistina 1913-1914, notaarina 1914-1915 ja viskaalina 1915-1917. Senaatin oikeusosaston virkamies Pohjanpää oli 1917-1918, valtiorikosylioikeuden kansliapäällikkö 1918-1919, sosiaaliministeriön osastosihteeri 1919-1920 ja sotaylioikeuden sotaviskaali 1920-1927. Viipurin hovioikeuden asessorina Pohjanpää toimi 1927-1931 ja sotaylioikeuden vanhempana sotaylituomarina 1931-1952. Hän oli myös Helsingin hovioikeuden hovioikeudenneuvos vuodesta 1952. Asianajajana Pohjanpää työskenteli uransa alkuvaiheessa 1911-1912 ja 1918-1919.
Urheilijana Pohjanpää saavutti joukkuevoimistelussa pronssia vuoden 1908 kesäolympialaisissa Lontoossa. Hän voitti myös Suomen mestaruuden ylioppilasvoimistelijain joukkueessa vuonna 1909.
Huomionosoituksina Pohjanpäälle myönnettiin Suomen Valkoisen Ruusun komentajamerkki, Vapaudenristit 2 ja 3 sekä Vapaussodan muistomitali soljen kera.
Pohjanpää on julkaissut muun muassa novellikokoelmat "Tuntureilta" (1913) ja "Revontulten alla" (1916) sekä näytelmän "Jumalan käskynhaltija" (1937), johon pohjautuu Yrjö Nortan ja Toivo Särkän yhteistyössä ohjaama elokuva "Jumalan tuomio" (1939).
Ivan Illich
Iván Illich (/illitš/, 4. syyskuuta 1926 Wien – 2. joulukuuta 2002 Bremen) oli filosofi ja kehityskriitikko.
Iván Illichin vanhemmista isä oli kroatialaista syntyperää ja äiti saksalainen. Illich opiskeli Wienissä 1936–1941, mutta joutui natsivallan alaisessa Itävallassa lopettamaan koulun 1941 juutalaistaustansa takia. Perhe pakeni maasta 1941 ja muutti Italian Firenzeen, jossa Illich aloitti luonnontieteen ja taidehistorian opinnot. Vuosina 1943–1946 Illich opiskeli teologiaa Vatikaanissa, Rooman Gregoriaanisessa yliopistossa.
Vuodet 1932–1946 hän opiskeli teologiaa ja filosofiaa pontifikaatin gregoriaanisessa yliopistossa Vatikaanissa. Illich valmistui filosofian tohtoriksi vuonna 1951 Salzburgin yliopistosta ja hakeutui samana vuonna papiksi New Yorkiin, Manhattanille Washington Heigtsiin, jossa hän toimi vuoteen 1956 asti apulaispappina irlantilais-puertoricolaisessa seurakunnassa. Vuonna 1956 Illich nimitettiin vararehtoriksi katolilaiseen yliopistoon Puerto Ricoon. 1959 Illichistä tuli Monsignor. New Yorkissa Illich oli tekemisissä aikuiskasvatukseen ja yhteisön kehittämiseen liittyvien kysymysten kanssa Vuonna 1956 Illich siirtyi työskentelemään vararehtorina katolilaiseen yliopistoon Poncessa Puerto Ricossa.
Vuonna 1961 hän perusti Meksikon Cuernavacaan "Center for Intercultural Documentation" -tutkimuskeskuksen CIDOC.
Illich nimitettiin Pennsylvanian valtionyliopiston vierailevaksi professoriksi 1986.
Hänen kuuluisin teoksensa on "Deschooling Society" (1971) Suomennettu nimellä "Kouluttomaan yhteiskuntaan" (1972). Illichin tuotannossa merkittävä teos on myös lääketieteen radikaalia monopolia kritisoiva "Medical Nemesis" (1975).
Illichistä on suomeksi valmistunut Kirsi-Marja Saurénin väitöskirja "Asiantuntijavalta – koulutettu mielikuvitus" (Lapin yliopisto, 2008).
Pohjolan punainen sissipataljoona
Pohjolan punainen sissipataljoona oli 1920-luvun alussa Neuvosto-Karjalassa perustettu sissiosasto. Osastoon kuului lähinnä Suomesta sisällissodan jälkimainingeissa rajan yli paenneita punakaartilaisia.
Pataljoonan Suomessa näkyvimpiä toimintoja oli niin sanottu Läskikapina helmikuussa 1922. Lisäksi pataljoona osallistui jonkin verran suomalaisten Itä-Karjalaan lähettämien heimosotaretkikuntien torjuntaan.
Pataljoonan tunnetuimpia komentajia oli Jahvetti Moilanen (oik. Frans "Janne" Myyryläinen).
Shadows of the Past
Shadows of the Past on metalliyhtye Sentencedin esikoisalbumi. Se julkaistiin pienen ranskalaisen Thrash Records -levy-yhtiön kautta vuonna 1991 ja on tyyliltään hidasta ja raskasta doom- ja death metalia. Albumi on Sentencedin ainoa, jolla laulaa soolokitaristi Miika Tenkula.
Albumin alkuperäinen painos oli vain 2 000 kappaleen suuruinen. Century Media -levy-yhtiö uudelleenjulkaisi albumin 6. marraskuuta 1995 uudella kansikuvalla ja vahvistettuna kolmella alun perin vain vuoden 1992 "Journey to Pohjola" -promonauhalla julkaistulla kappaleella. Albumi julkaistiin uudelleen myös 18. tammikuuta 2008 slipcase-pahvikuoreen pakattuna ja vahvistettuna uudella kansikuvalla ja bonus-cd:llä, joka sisältää yhtyeen demot "When Death Joins Us..." ja "Rotting Ways to Misery". Cosmic Key Creations julkaisi albumin uudestaan vuonna 2017 LP:nä alkuperäisellä kansikuvalla 1000 kappaleen rajoitettuna painoksena.¹ Vuoden 1995 uusintapainoksen bonuskappale.
Hyōgon prefektuuri
Hyōgon prefektuuri (兵庫県 "Hyōgo-ken") on Honshūn saaren eteläosassa, Kansain seudulla sijaitseva Japanin prefektuuri. Nimi on aiemmin esiintynyt myös muodossa Hiogo.
Hyōgon prefektuuri lävistää Honshūn länsiosan yltäen Japaninmereltä aina Seton sisämerelle asti. 90 % prefektuurin asukkaista on sijoittunut asuman kaupunkialueille Kōbeen, Hanshiniin ja Harimaan.
Hyōgon nykyisiä naapureita ovat Osaka, Kioto, Tottori ja Okayama.
Nykyinen prefektuuri muodostuu vanhoista Hariman, Tajiman ja Awajin provinsseista sekä osista Tamban ja Settsun provinsseja.
Prefektuurin eteläosassa sattui vuonna 1995 7,2 Richterin maanjäristys, joka tappoi 6 433 ihmistä ja jätti satoja tuhansia kodittomiksi.
Hyōgon läheisyys Japanin entiseen pääkaupunkiin Osakaan on auttanut sitä kasvamaan nykyisiin mittoihinsa.
Alueella on runsaasti raskasta teollisuutta, kuten metalli-, laivanrakennus- ja koneteollisuutta. Prefektuurin pääkaupunki Kōbe on Japanin merkittävin satamakaupunki.
Himejin kaupungissa sijaitseva Himejin linna kuuluu UNESCOn maailmanperintökohteiden luetteloon. Yhteensä prefektuurissa on kuusi historiallista linnaa tai niiden rauniota: Akashin, Akon, Tatsunon ja Sasayaman linnat nimensä mukaisissa kaupungeissa sekä Takedan linna Wadayaman kylässä.
The Dynamite Fishers
The Dynamite Fishers (myös df, The dYNAMITE fISHERS) oli turkulainen rock-yhtye, joka esiintyi ja levytti vuosina 1993 – 1998. Musiikin vaikutteet lähtivät alkaen 60-luvun garage rock-yhtyeistä kuten 13th Floor Elevators tai The Sonics. Myös Blondie, Sonic Youth ja Kyuss kuuluivat yhtyeen soinnillisessa maailmassa. Kitaristit käyttivät lähinnä avosointuihin perustuvia erikoisvirityksiä (esimerkiksi kitaran avoviritys DADGAD) musiikin pyrkiessä kuitenkin rupiseen melodisuuteen, yksinkertaisuuteen ja konstailemattomuuteen. Esiintymiset olivat yleisölle joko hekumallisia kokonaisvaltaisia visuaalisia ja metelillisiä keikkoja tai epävireisiä kipukokemuksia. Yhtye kuului turkulaiseen 90-luvun rock-alakulttuuriin hengenheimolaisinaan muun muassa paikalliset Xysma, Monotonics ja muutkin noise/pop-kitarayhtyeet. Miehistö vaihteli alussa vakiintuen kuitenkin nopeasti nelijäseniseksi peruskokoonpanoksi.(8 kappaleen demokasetti) 
(Kappaleet julkaistu Saksassa ilmestyneellä c-kasettikokoelmalla: Es wird windig... Compilation Vol. 1. Julkaisija Dhyana Records, Germany, 001. Kokoelmalla mukana myös muita yhtyeitä kuten Tuesday Weld, Torpedos, Whitecaps, Deep, Colour My Dreams.)
(Kappaleet julkaistu Saksassa ns. 7" split-EP:nä, jossa toisella puolella 2 kappaletta yhtyeeltä Colour My Dreams. Julkaisija Dhyana Records, Germany, Dhyana Dr 004) 
(Tämäkin on ns. 7" split-EP. Levyn toisella puolella 2 kappaletta yhtyeeltä The Ventilators. Julkaisija Crawfish, Finland, fish008) 
(Kokoelma-cd: Sue Compilation Vol. 1, jolla esityksiä muiltakin yhtyeiltä kuten Whip Me Nicely, Monotonics. Julkaisija Indierockpunkzine SUE, Finland)
Salamanca
Salamanca on Salamancan maakunnan pääkaupunki Kastilia ja Leónissa, Espanjassa. Sen asukasluku on noin 148 000 (2014). Salamanca sijaitsee Tormesjoen varrella 778 m merenpinnasta.
Salamancan ryösti jo Hannibal 217 eaa. Roomalainen "Salamantica" kasvoi Astorgasta Sevillaan kulkevan hopeatien (esp. Ruta de la Plata) varteen joen ylityspaikalle.
Salamancasta tuli piispanistuin 600-luvulla, mutta piispa vietti muslimivalloituksen ajan Oviedossa. Kristittyjen uudelleenasutus alkoi 1087. Alfonso IX perusti Salamancan yliopiston 1218. Teresa Ávilalainen perusti karmeliittaluostarin 1570. Vuoden 1812 Salamancan taistelu oli vakava tappio ranskalaisille ja Salamancalle, jonka länsipuoli tuhoutui pahasti.
Merkittäviin nähtävyyksiin kuuluvat romaaninen katedraali, jonka rakentaminen aloitettiin noin 1140, ja uusi katedraali, jonka rakentaminen aloitettiin 1513 ja päättyi 1700-luvulla. Salamancan yliopisto perustettiin vuonna 1218, ja se on yksi Euroopan vanhimmista. Yliopiston päärakennus valmistui vuosina 1415–1433.
Kuningas Filip V:n määräyksestä vuonna 1729 Alberto Churriguera suunnitteli Plaza Mayorin, joka valmistui vuonna 1755.
Salamanca liitettiin vuonna 1998 UNESCOn maailmanperintöluetteloon ja se oli Euroopan vuoden 2002 kulttuuripääkaupunki Bruggen kanssa.
Japaninhirvi
Japaninhirvi eli japaninpeura ("Cervus nippon") on jalohirvien (Cervinae) alaheimoon kuuluva hirvieläin (Cervidae), joka on alun perin kotoisin Itä-Aasiasta. Nykyisin sitä tavataan luontaisen elinalueensa ulkopuolelle istutettuna vieraslajina myös Länsi-Aasiassa, Euroopassa, Afrikassa, Pohjois-Amerikassa ja Uudessa-Seelannissa. Japaninhirvi on saksanhirven ("Cervus elaphus") lähin sukulainen, ja muodostaa sen kanssa "Cervus"-suvun.
Japaninhirvi on kooltaan saksanhirveä pienempi, mutta muistuttaa sitä jonkin verran ulkoisesti. Kesäaikaan japaninhirven turkki on ruskeahko ja siinä on valkeita täpliä. Talvisin eläimen väritys on mustanruskea ja osin harmaa. Täysikasvuisen yksilön säkäkorkeus on 80–100 cm ja paino on 50–60 kg. Koko kuitenkin vaihtelee alalajista riippuen: yksi pienikokoisimmista on Japanissa tavattava "Cervus nippon nippon" -nimialalaji, ja suurimpia ovat pohjoisessa Manner-Aasiassa elävä mantšurianhirvi ("C. n. mantchuricus") ja korealainen dybowskynhirvi ("C. n. hortulorum"). Vain uroksella on sarvet, ja ne tippuvat huhti-toukokuussa ja kasvavat syksyksi takaisin. Sarvissa on yleensä enintään kymmenkunta haaraa.
Useat japaninhirven luontaisella levinneisyysalueella elävistä alalajeista ovat uhanalaisia. Esimerkiksi taiwaninhirvi ("C. n. taiouanus") on hävinnyt alkuperäiseltä elinalueeltaan, ja se on säilynyt vain eläintarhoissa ja nyttemmin palautusistutettuna. Pohjoiskiinanhirvi ("C. n. mandarinus") ja shanxinhirvi ("C. n. grassianus") ovat saattaneet jo kuolla sukupuuttoon.
Vuoden 1860 tienoilla lajia tuotiin Yhdistyneeseen kuningaskuntaan, jossa sitä nykyisin tavataan Skotlannin ja Englannin seuduilla. Sitä on istutettu myös Tanskaan, Irlantiin, Saksaan, Ranskaan, Itävaltaan, Puolaan ja Venäjälle. Japaninhirvet ovat Euroopassa paikoitellen risteytyneet alkuperäisten saksanhirvien kanssa.
Japaninhirvi elää useimmiten tiheissä lehtimetsissä ja liikkuu öisin. Lisääntymisaikana jokainen uros yrittää kerätä itselleen haaremin, jonka naaraiden kanssa se voi paritella. Naaraan tiineys kestää 220 vuorokautta eli noin 7,5 kuukautta. Vasat syntyvät yleensä huhti-toukokuussa.
Japaninhirvi on määritelty Suomen metsästyslainsäädännössä riistaeläimeksi, nimellä japaninpeura.
Nisäkäsnimistötoimikunta on ehdottanut lajille uutta suomenkielistä nimeä "japaninkauris".
Cottbus
Cottbus (sorbiksi "Chóśebuz") on kaupunki Brandenburgin osavaltiossa Saksassa ja se sijaitsee 125 kilometriä kaakkoon Berliinistä Spreejoen varrella. Vuoden 2011 väestönlaskennassa siellä oli 99 924 asukasta.
Kaupunki sijaitsee ikivanhalla sorbien asuma-alueella. Ensimmäinen maininta kaupunkina on vuodelta 1156. 1200-luvulla alueella alkoi virrata germaaneja, jotka elivät kaupungissa yhdessä sorbien kanssa. Ajan mittaan kaupunki ja alue saksalaistui. Kaupunki on historiansa aikana vaihtanut usein omistusta kuuluen muun muassa Saksille ja Preussille. Vuonna 1871 kaupungista tuli osa Saksan valtakuntaa. Vuosina 1949–1990 kaupunki oli osa Itä-Saksaa.
Cottbus ("Chośebuz") on sorbilaisen kulttuurin keskus. Moni asia kaupungissa merkitty kahdella kielellä ja siellä on mm. sorbinkielinen lukio, mutta kaduilla sorbia kuulee harvoin. Kaupungissa sijaitsee myös Brandenburgin teknillinen yliopisto (BTU) ja matemaattis/tieteellisesti suuntautunut Max-Steenbeck-Gymnasium, jota pidetään yhtenä Saksan parhaista kouluista.
Kaupungissa toimii jalkapalloseura FC Energie Cottbus.
Autuas Gregorius X
Gregorius X (syntymänimeltään Theobald Visconti; n. 1210 – 10. tammikuuta 1276) oli paavina 1. syyskuuta 1271 – 10. tammikuuta 1276.
Gregorius X nousi paaviksi istuimen oltua tyhjillään kolme vuotta (1265–1268), sillä kardinaalit eivät olleet tuona aikana päässeet yksimielisyyteen uudesta paavista. Ranskalaiset ja italialaiset kardinaalit tahtoivat kummatkin paaviksi oman maansa edustajan. Lopulta italialainen Teobaldo valittiin nimellä Gregorius X, kun kardinaalit oli lukittu kolmeksi päiväksi tekemään valintaa.
Gregorius X:n virkakausi jäi melko lyhyeksi. Hän ehti kuitenkin kutsua kokoon idän ja lännen kirkkojen skismaa pohtineen kokouksen sekä Pyhän maan tilannetta pohtivan neuvonpidon.
Grimoire
Grimoire (ranskaa, muunnelma sanasta "grammaire", 'kielioppi') on loitsukirja, joka voi myös sisältää neuvoja henkien kuten demonien tai enkelien kutsumiseen. Joissain kirjoissa voi myös olla taikajuomien reseptejä, astrologista tietoa ja pohdiskelevia tekstejä.
Tunnettuja grimoireja:Myös H. P. Lovecraftin tarinoissa esiintyvää kuvitteellista teosta nimeltä "Necronomicon" voidaan pitää grimoirena.
Rabbe Grönblom
Rabbe Anders Grönblom (3. toukokuuta 1950 Helsinki – 29. kesäkuuta 2015) oli suomalainen yrittäjä, Kotipizza-ketjun perustaja, Ison-Britannian kunniakonsuli ja kauppaneuvos. Myöhemmin Grönblom luopui Kotipizzasta myytyään kaikki osakkeet ja keskittyi Omenahotelli-hotelliketjuun. Rabbe Grönblom omisti RGI-yhtiön.
Grönblom varttui Vaasassa, jonne perhe muutti 1954 lääkäri-isän viran perässä. Liikemiesuransa Grönblom aloitti jo neljävuotiaana myymällä kukkia torilla. Ravintolauransa hän aloitti 17-vuotiaana keittiöpoikana laivalla. Kiinnostus ravintola-alaan jäi, ja ylioppilaaksi valmistumisen jälkeen Grönblom hakeutui Haaga-instituuttiin työnjohto- ja liikkeenjohtolinjalle.
Vuonna 1976 Grönblom perusti ensimmäisen pizzerian O sole mio, josta hän kehitteli Pizzeria N:o 1 -ketjun. Tämä ketju laajeni yli 200 henkeä työllistäväksi ja 19 ravintolaa käsittäväksi kokonaisuudeksi. Vuonna 1986 hän myi koko ketjun Elannolle. Vuonna 1986 hän perusti franchise-pohjalla toimivan Suomen suurimmaksi kasvaneen pizzaketjun Kotipizzan.
2000-luvun alussa matkustajaliikenne uhkasi loppua Merenkurkussa Vaasa–Uumaja-väliltä. Tämän huomattuaan Grönblom aloitti uran laivanvarustajana RG Line Oy Ab -yhtiön kautta. Matkustajaliikenne alkoi toukokuussa 2001 Silja Lineltä ostetulla "Fennia"-aluksella. Seuraavana vuonna Grönblom ulosliputti aluksensa "Casino Expressin" Ruotsiin.
Hotelliliiketoiminnan Grönblom aloitti avaamalla Tampereelle vuonna 2003 Suomen ensimmäisen itsepalveluhotellin. Ilman vastaanottohenkilökuntaa toimivia Omenahotelleja on myös Helsingissä, Jyväskylässä, Turussa, Oulussa ja Vaasassa. Grönblom on toiminut myös Nokian renkaat Oyj:n hallituksessa, ja hän oli Rax Ravintolat Oy:n hallituksen puheenjohtaja.
Elokuussa 2011 Grönblom myi kolme neljäsosaa Kotipizzan osakkeistaan suomalaiselle pääomasijoittaja Sentica Partnersille. Syyskuussa 2014 Grönblom myi loputkin pizzaketjusta.
Rabbe Grönblom asui vaimonsa kanssa Vaasassa. Pariskunnalla oli huvila Sri Lankassa.
Grönblomin omaisuus oli vuoden 2004 verotuksessa 3 741 250 euroa.
Elokuussa 2012 kerrottiin Grönblomin sairastuneen haimasyöpään, josta hän kuitenkin toipui leikkaushoidon avulla. Hoidot uusittiin vuonna 2014.
Grönblom menehtyi pitkän sairastelun jälkeen 65-vuotiaana 29. kesäkuuta 2015.
Vuonna 2004 Suomen Liikemies-Yhdistys ja "Talouselämä"-lehti valitsivat Grönblomin vuoden liikemieheksi. Vuonna 2005 Grönblom sai kauppaneuvoksen arvonimen.
Lelantoksen sota
Lelantoksen sota ("Lelantonin sota") käytiin antiikin Kreikassa Euboian saarella Eretrian ja Khalkiin kaupunkien välillä Lelantos-joen hedelmällisen laakson eli Lelantonin tasangon hallinnasta. Sodan tarkkaa ajankohtaa ei tiedetä, mutta yleensä arvioidaan että se olisi tapahtunut noin vuonna 700 eaa. Sotaan sekaantui myös muita tuon ajan voimakkaimmista kaupunkivaltioista. Sodan lopputuloksena Eretria joutui luopumaan eräästä alueesta Boiotiassa.
Thukydides mainitsee sodan peloponnesolaissotaa käsittelevässä teoksessaan. Thukydides kertoo että Troijan sodan jälkeen käydyt sodat olivat kaikki pieniä kahakoita rajanaapureiden välillä Lelantoksen sotaa lukuun ottamatta:
Herodotos kertoo edelleen tästä sodasta että Samos liittoutui Khalkiin kanssa ja Miletos Eretrian kanssa. Strabon kertoo "Geografiassaan" että Eretria ja Khalkis sopivat ennen sodan alkamista ettei kumpikaan osapuoli käyttäisi sodassa pitkän kantomatkan aseita, kuten jousia ja heittokeihäitä.
Tradition mukaan Khalkiin joukot saivat thessalialaisen ratsuväen avustuksella voiton eretrialaisista ja heidän liittolaisistaan.
Maailmankulttuurin museo
Maailmankulttuurin museo () on Göteborgissa Ruotsissa vuonna 2004 avattu museo. Museo sijaitsee Göteborgissa Tiedekeskus Universeumin ja Liseberg-huvipuiston vieressä. Museon suunnittelun takana olevat arkkitehdit, jotka valittiin kansainvälisen kilpailun jälkeen, ovat Lontoossa asuvat Cécile Brisac ja Edgar Gonzalez.
Vasemman käden polku
Vasemman käden polku on uskonnollinen menetelmäoppi, jonka mukaan olennaista on yksilön valaistuminen ja äärimmäinen yksilöajattelu äärimmäisten tekojen kuten vallitsevan kulttuuriympäristön kieltojen rikkomisen ja yhteisöllisen moraalin kieltämisen kautta. Käsitteen vastakohtana pidetään "oikean käden polkua", jonka tarkoitus on valaistuminen yksilön äärimmäisen nöyryyden ja vaatimattomuuden kautta. Oikean käden polun katsotaan usein edustavan yhteisöllistä hyvää ja moraalisääntöjä.
Käsite on lähtöisin Intian hindulaisuudesta, erityisesti tantrasta. Sekä vasemman että oikean käden poluista on esitetty monia erilaisia käsityksiä. Yhteistä näille tulkinnoille on vain yleinen yksilökeskeisyys ja kulttuuristen sääntöjen vastustaminen. Nimitys juontuukin juuri tästä: vasenkätisyyttä on monissa kulttuureissa pidetty kielteisenä ja epäsopivana.
Intian kulttuurissa kummallakin kädellä on tehtävänsä. Esimerkiksi, oikea käsi on tarkoitettu ravinnon käsittelyyn kun taas vasen käsi on tarkoitettu likaisten töiden tekoon kuten kehon puhdistukseen. Myös hindulaisuudessa esiintyvän jumaluuden, Kalin monikätinen naishahmo ilmentää tätä: Kalin oikeat kädet ovat luovia kun taas vasemmat ovat tuhoavia.
Tantrassa vasemman käden polulla viitataan äärimmäisiin keinoihin valaistuksen saavuttamiseksi (esimerkiksi kuolleiden seurassa mietiskely, seksuaaliset rituaalit, lihansyönti ja päihteiden nauttiminen), ja sitä pidetään vaarallisempana kuin asketismiin ja meditaatioon keskittyvää oikean käden polkua.
Länsimaissa vasen on liitetty monesti noituuteen ja mustaan magiaan, niinpä vasemman käden polku esiintyy yleensä okkulttisten suuntauksien yhteydessä. Tavallisesti viitataan moraalittomaksi katsottuihin taikuuden muotoihin. Usein myös tantrasta kumpuava hengellisempi puoli esitetään riisutussa ja länsimaisemmaksi muokatussa muodossa. Äärimmilleen vietynä tämä ilmenee esimerkiksi laveylaisessa satanismissa, jossa vasemman käden polku liitetään pitkälti pelkästään itsekkyyteen ja nautinnontavoitteluun ilman mitään hengellisyyttä.
Kaikki tulkinnat eivät kuitenkaan ota lähtökohdaksi etiikkaa, vaan sen sijaan korostavat jatkuvaa itsekehitystä - monesti viitataan yksilön pyrkimykseen jumalistaa itsensä. Tällaista muotoa edustaa muun muassa Setin Temppeli.
Götajoki
Götajoki on Länsi-Ruotsissa sijaitseva joki. Se laskee Ruotsin suurimmasta järvestä Vänernistä Kattegatin salmeen Pohjanmeressä. Joki alkaa Vänersborgin kaupungin kohdalla Vänernin eteläpäässä ja laskee mereen Göteborgin kaupungin kohdalla.
Kolmas merkittävä kaupunki joen varrella on Trollhättan. Trollhättanin kohdalla joessa on pato, kanavasulut ja vesivoimala. Sulut tekevät joesta purjehduskelpoisen jopa suurille rahtialuksille. Joki on osa sisämaan vesitietä, jota pitkin pääsee jopa Tukholmaan asti.
Kanadan kenraalikuvernööri
Kanadan kenraalikuvernööri on Kansainyhteisön Commonwealth realm -maiden monarkin (tällä hetkellä Elisabet II) edustaja Kanadassa. Nykyisen kenraalikuvernööri Julie Payetten virkakausi alkoi 2. lokakuuta 2017.
Kenraalikuvernöörin nimittää monarkki Kanadan pääministerin ehdotuksesta. Kauden pituutta ei ole virallisesti määritelty, mutta käytäntönä on ollut, että sama henkilö toimii virassa noin viiden vuoden ajan.
Hallitsija pitää teoriassa sekä toimeenpanevaa, lainsäädännöllistä että oikeudellista valta-asemaa Kanadassa, ja kenraalikuvernööri on oikeutettu käyttämään suurinta osaa niistä hänen nimissään. Kenraalikuvernööri kuitenkin käytännössä toimii vain edustuksellisena valtionjohtajana, ja hän esimerkiksi tekee valtiovierailuja. Pääministerin johtama demokraattisesti valittu hallitus hallitsee maata käytännössä.
Siksika
Siksika eli mustajalka on tasankojen algonkin-kieliin kuuluva mustajalka-intiaanien puhuma kieli. Puhujia on mustajalkojen reservaateissa noin 5 000 Albertassa, Kanadassa (2000 SIL) ja 100 Montanassa, Yhdysvalloissa (2001 Goddard). Pääkielenään sitä käyttää lähinnä osa vanhuksista.
Mustajalka on polysynteettinen kieli.
Botellón
Botellón on Espanjassa 1900-luvun lopulla syntynyt nuorison tapa kerääntyä juomaan suuria määriä alkoholia julkisille paikoille. Termi botellón on johdettu sanasta "botella", pullo, ja sen kirjaimellinen merkitys on "iso pullo". Botellénia on verrattu suomalaiseen pussikaljoitteluun.
Yksi tapahtuman järjestämisen syistä on, että alkoholi on halvempaa vuorokauden ympäri auki olevissa marketeissa kuin ravintoloissa. Juomaksi käy pullo viinaa, olut, sangria, calimocho (puolet punaviiniä, puolet kolajuomaa). Illan hinnaksi tulee noin 6 euroa. Joissain kaupungeissa tapahtumaan osallistuu joka viikonloppu 3 000 ihmistä. Vuonna 2004 Sevillassa juhlijoita kerääntyi tekstiviestien kutsumana 70 000. Ennätyksen lyömiseksi on järjestetty "macrobotellón", johon osallistui puolisen miljoonaa osanottajaa eri puolilla maata.
Botellón on aihettanut närää meluhaittojen, sotkemisen ja turvallisuuden vuoksi.
Julkista juomista on pyritty vähentämään kieltämällä se, kieltämällä alkoholin myyminen kello 22 jälkeen tai siirtämällä juominen tietyille alueille ("botellódromos"). Hallitusta on myös painostettu säätämään laki nopeutetussa järjestyksessä alkoholin myynnin ikärajan nostamiseksi 16:sta 18:aan ja julkisen juomisen kieltämiseksi.
Tapahtumat ovat aiheuttaneet ongelmia ympäri Euroopan. Suomessa tilaisuuksia on järjestetty botellón-nimen alla Turussa vuodesta 2008, mutta enemmälti julkisuutta ne saivat kesällä 2011. Kyseessä on puistokokoontuminen, jossa järjestäjiä ei yksinkertaisesti ole, vaan ihmiset saavat tiedon julkisen median, puskaradion sekä keskustelupalstojen kautta. Botellon Turku on sijoittunut joka vuoden heinäkuun puoliväliin lauantai päivään. Turussa 16. heinäkuuta 2011 järjestetty tapahtuma jäi ennakoitua pienemmäksi, vain runsaaseen kahteentuhanteen henkeen, mutta aiheutti kuitenkin paljon häiriöitä.
Furlong
Furlong (suomeksi vakomitta) on pituuden mittayksikkö, joka määritellään mailin kahdeksasosaksi. Yksi furlong on siten pituudeltaan 660 jalkaa tai 220 jaardia (201,168 m). kymmenen "chainia" muodosti yhden "furlongin". Sana "furlong" (alun perin "furrow long") viittaa auranvaon, "furrow" pituuteen eekkerin kokoisella pellolla. Vanha suomalainen mittayksikkö oli nimeltään "vakomitta". Muinaiskreikkalainen mittayksikkö "stadion" (192 m) on käännetty englanninkielisessä kuningas Jaakko I:n raamatunkäännöksessä furlongiksi.
Yhdysvalloissa, Yhdistyneessä kuningaskunnassa ja Irlannissa laukkakilpailujen matkojen pituudet ilmoitetaan yleisesti maileissa ja furlongeissa. Muissa yhteyksissä furlongin käyttö on nykyään harvinaista.
Termi "furlongs per fortnight" ("poronkusemaa kahdessa viikossa") tarkoittaa mitä tahansa epämääräistä mittaustulosta tai lukemaa, joka ilmaistaan mahdollisimman vaikeatajuisina ja epämääräisinä yksikköinä.
Yksi eekkeri (acre) määritellään suorakulmioksi, jonka toinen sivunpituus on yksi "furlong" ja toinen yksi "chain" (22 jaardia).
Joe Don Baker
Joe Don Baker (s. 12. helmikuuta 1936 Groesbeck, Texas) on yhdysvaltalainen näyttelijä. Baker aloitti uransa elokuvassa "Lannistumaton Luke" vuonna 1967. Hän oli kuitenkin sivuroolissa eikä hänen nimeään mainittu lopputeksteissä. Myöhemmin hän esitti ensimmäisen kerran pääroolia vuonna 1973 julkaistussa elokuvassa "Lahjomaton sheriffi".
Vuonna 1987 Baker sai roolin "007 vaaran vyöhykkeellä" -nimisestä "James Bond" -elokuvasta. Siinä hän näytteli Brad Whitaker -nimistä roistoa. Vuosina 1995 ja 1997 Baker vielä palasi "Bond"-elokuviin näytellen tällä kertaa eri hahmoa, Jack Wadea, elokuvissa "007 ja kultainen silmä" sekä "Huominen ei koskaan kuole".
Baker on esiintynyt myös televisiossa. Yksi hänen merkittävimmistä televisiorooleistaan oli Darius Jedburgh brittiläisessä minisarjassa "Pimeyden ytimessä". Hän on esiintynyt myös lyhytikäisessä poliisidraamassa, missä hän näytteli poliisipäällikkö Earl Eischeidia.
Jouni Pystynen
Jouni Lauri Antero Pystynen (s. 26. marraskuuta 1951 Tampere)on suomalainen upseeri ja kenraali, joka toimi Suomen ilmavoimien komentajana 1. syyskuuta 1998 – 31. joulukuuta 2004.
Jouni Pystynen suoritti varusmiespalvelunsa Ilmasotakoulussa (nyk. Lentosotakoulu) Kauhavalla.
Hän valmistui Kadettikoulusta vuonna 1974. Hän toimi Lapin Lennoston alaisen Hävittäjälentolaivue 11:n palveluksessa Rovaniemellä 1974–1979. Hän oli lentopäällikön sijainen vuosina 1980–1981 ja lentopäällikkö vuosina 1981–1983. Yliluutnantiksi Pystynen ylennettiin vuonna 1976 ja kapteeniksi taas vuonna 1981. Hän opiskeli Sotakorkeakoulun ilmasotalinjalla vuodet 1983–1985. Hänet ylennettiin majuriksi vuonna 1985.
Pystynen toimi Hävittäjälentolaivue 11:n komentajana Lapin Lennostossa vuosina 1985–1988. Hän lensi Saab J35 Draken -kalustolla koko uransa.
Everstiluutnantti Pystynen oli Ilmavoimien Esikunnassa osastopäällikkönä vuosina 1988–1992 ja operaatiopäällikkönä vuosina 1993–1995.
Vuosina 1995–97 eversti Pystynen toimi Satakunnan Lennoston komentajana.
Vuonna 1997 prikaatikenraaliksi ylentynyt Pystynen nimitettiin ilmavoimien esikuntapäälliköksi.
Vuonna 1998 hänet ylennettiin kenraalimajuriksi ja ilmavoimien komentajaksi. Kenraaliluutnantiksi Pystynen ylennettiin vuonna 2001. Pystysen komentajakaudella Hornetista tuli ilmavoimien ainoa hävittäjälentokone. Ilmavoimat lisäsi hänen kaudellaan kansainvälistä yhteistyötä pohjoismaiden ja NATO:n suuntaan.
Pystynen onnistui torjumaan ilmavoimien komentajana aikeen siirtää maavoimia tukevien taistelu- ja kuljetushelikoptereiden hallinnon ilmavoimille Gustav Hägglundin päinvastaisista pyrkimyksistä huolimatta.
Hänen isänsä on entinen eduskunnan puhemies, professori Erkki Pystynen.
Keihäänheittäjä (veistos)
Keihäänheittäjä on kuvanveistäjä Kalervo Kallion veistos, joka esittää olympiavoittaja-keihäänheittäjä Matti Järvistä. Veistos on paljastettu 1966, ja se sijaitsee Porin stadionin pääsisäänkäynnin luona.
Veistoksen keihäs on joutunut usein ilkivallan kohteeksi, ja senpä vuoksi se on ollut pitkään Porin taidemuseossa varastoituna. Se palautettiin paikalleen vuoden 2015 Kalevan kisojen alla.
Hellenika
Hellenika () oli ateenalaisen historioitsijan ja sotilaan Ksenofonin kirjoittama teos Kreikan historiasta. Hellenika on tärkeä lähde peloponnesolaissodan loppuvuosille. Thukydideen "Peloponnesolaissota" loppuu vuoteen 411 eaa., mutta Ksenofonin teos alkaa siitä mihin Thukydideen loppuu. Ksenofonin teos käsittelee Kreikan historiaa aina vuoteen 362 eaa. asti.
Heikki Lyytinen
Heikki Ilmari Lyytinen (s. 10. kesäkuuta 1953 Helsinki) on suomalainen upseeri ja kenraali evp., joka toimi Suomen ilmavoimien komentajana 1. tammikuuta 2005 – 30. kesäkuuta 2008 reserviin siirtymiseensä saakka.
Heikki Lyytinen suoritti varusmiespalveluksensa maavoimissa Hämeen Jääkäripataljoonassa vuosina 1972–1973 sekä reserviupseerikurssin Panssarikoulussa vuonna 1973.
Hän siirtyi ilmavoimiin Kadettikoulun ilmapuolustuslinjalta vuonna 1976. Hän suoritti lennonopettajakurssin 1977. Lyytinen toimi lentoupseerina Satakunnan Lennoston Hävittäjälaivue 21:ssä (myöhemmin Hävittäjälentolaivue 21) ja Tiedustelulentolaivueessa (myöhemmin Tukilentolaivue) vuosina 1976–1977. Hänet ylennettiin yliluutnantiksi 1978.
Vuonna 1979–1984 hän toimi Kauhavalla Ilmasotakoulussa lentoupseerina ja lentuepäällikkönä. Kyproksella hän palveli YK-joukoissa viestiupseerina 1984–1985.
Ilmavoimien tehtäviin Lyytinen palasi majurina 1987. Hän oli Satakunnan Lennoston operaatiopäällikkö vuoteen 1989 asti. Vuosina 1989–1991 Lyytinen työskenteli Ilmavoimien Esikunnassa operaatiopäällikkönä. Hänet ylennettiin tällöin everstiluutnantiksi.
Vuodet 1991–1996 Lyytinen oli esikuntapäällikkönä Satakunnan Lennostossa. Hän johti Karjalan Lennostoa vuodet 1996–2002. Tuona ajanjaksona luovuttiin MiG-21-hävittäjistä. Lyytinen ylennettiin prikaatikenraaliksi 2003. Seuraavassa vaiheessa hänestä tuli Pääesikunnan operatiivisen osaston apulaisosastopäällikkö ja hieman myöhemmin valmiuspäällikkö.
Ilmavoimien komentaja Heikki Lyytisestä tuli 1. tammikuuta 2005. Kenraalimajurin arvoon hänet ylennettiin 6. joulukuuta 2004 ja kaksi vuotta myöhemmin 6. joulukuuta 2006 kenraaliluutnantiksi.
Lyytinen on ensimmäinen rauhanturvatehtävissä palvellut Suomen ilmavoimien komentaja. Hän on myös ensimmäinen maavoimien kautta tullut komentaja sitten Frans Helmisen.
Lyytinen on myöhemmin ollut kokoomuksen eduskuntavaaliehdokkaana Pirkanmaalta.
Melinda Culea
Melinda Culea (s. 5. toukokuuta 1955, Western Springs, Illinois) on yhdysvaltalainen näyttelijä, joka tunnetaan parhaiten roolistaan Amy Allenina A-Teamissa. Myöhemmin hän on esiintynyt muun muassa erilaisissa televisiosarjoissa kuten Salaiset kansiot ja . Hänellä oli myös rooli "Dying on the Edge" elokuvassa.
Bardot (yhtye)
Bardot oli australialainen pop-yhtye, joka voitti Australian ensimmäisen Popstars-kilpailun vuonna 2000. Yhtye julkaisi yli kaksivuotisen uransa aikana kaksi albumia ja kuusi singleä.
Yhtyeen jäsenet ovat julkaisseet myös soolomateriaalia.
Shanghain yhteistyöjärjestö
Shanghain yhteistyöjärjestö (, , pinyin: "Shànghǎi hézuò zǔzhī") on 14. kesäkuuta 2001 perustettu kansainvälinen järjestö, johon kuuluvat Kazakstan, Kirgisia, Venäjä, Kiinan kansantasavalta, Tadžikistan ja Uzbekistan. Järjestön pääasialliset tavoitteet ovat terrorismin, separatismin ja ekstremismin vastustaminen.
Järjestön juuret ovat vuonna 1996 muodostetussa Shanghai 5 -ryhmässä, joka muodostettiin Kazakstanin, Kiinan, Kirgisian, Venäjän ja Tadžikistanin kesken Shanghaissa 1996 sopimuksella syventää sotilasluottamusta raja-alueilla. Shanghai 5 -ryhmä tapasi Almatyssa 1998, Biškekissä 1999 ja Dušanbessa 2000.
Vuonna 2001 vuosikokous järjestettiin Shanghaissa, jossa Uzbekistan hyväksyttiin jäseneksi. 15. kesäkuuta 2001 allekirjoitettiin sopimus Shanghain yhteistyöjärjestöstä sen toiminnan tiivistämiseksi. Heinäkuussa Kiina ja Venäjä allekirjoittivat lisäksi kaksikymmenvuotisen "sopimuksen hyvästä naapuruudesta ja ystävällisestä yhteistyöstä" (, ).
Shanghain yhteistyöjärjestöllä on kaksi pysyvää elintä: sihteeristö Pekingissä ja alueellinen terrorismin vastainen Taškentissa. Pääsihteeri on Zhang Deguang. Järjestön työkielet ovat kiina ja venäjä.
Kiinan päämies Wen Jiabao on ehdottanut pitkän kantaman tavoitteeksi perustaa vapaakauppa-alue. Lokakuun 2005 Moskovan kokouksessa energia-ala asetettiin korkealle prioriteetille yhteisten vesivarojen käytön lisäksi.
Kulttuurin alalta järjestö ensimmäinen yhteinen taidefestivaali ja näyttely järjestettiin Astanassa kesän 2005 kokouksessa. Toinen järjestetään kesäkuussa 2006 Shanghaissa. Kazakstan on myös ehdottanut kansantanssifestivaalin järjestämistä Astanassa 2008.
Muista maista Mongolia sai tarkkailijajäsenen aseman 2004 sekä Pakistan, Intia ja Iran 2005 Astanan kokouksessa. Valko-Venäjä anoi myös tarkkailijajäsenen asemaa, mutta Venäjän puolustusministeri Sergei Ivanov on lausunut sen olevan täysin eurooppalainen maa. Maaliskuussa 2008 Iran ilmoitti hakevansa järjestön täysjäsenyyttä.
Shanghain yhteistyöjärjestö järjesti vuonna 2007 Venäjän ja Kiinan maaperällä sotaharjoitukset, joihin kaikki jäsenmaat osallistuivat.
Tsinghua-yliopisto
Tsinghua-yliopisto (; pinyinin mukaan Qinghua-yliopisto) on yksi Kiinan kansantasavallan maineikkaimmista ja arvostetuimmista yliopistoista. Se sijaitsee maan pääkaupungissa Pekingissä. Yliopiston kampus on kaupungin luoteisosassa Haidianin alueella.
Tsinghua perustettiin vuonna 1911 entisten Qing-dynastian keisarillisten puutarhojen alueelle ja se toimi alkujaan valmistavana kouluna yhdysvaltalaisiin yliopistoihin pyrkiville kiinalaisille koululaisille. Tsinghuasta tuli yliopisto vuonna 1925, ja se nousi pian samalle tasolle kuin läheinen Pekingin yliopisto. Tsinghua- ja Pekingin yliopistojen välillä vallitsee edelleen tiukka kilpailu paremmuudesta.
Japanin hyökättyä Kiinaan vuonna 1937 pääkaupunkialueen kolme yliopistoa, Tsinghua, Peking ja Tianjinissa oleva Nankai, yhdistettiin väliaikaisesti ja siirrettiin sotaa pakoon maan lounaisosiin, mistä ne palasivat toisen maailmansodan jälkeen vanhoille paikoilleen. Kiinan sisällissota jakoi maan ja sen päätyttyä kommunistien voittoon osa Tsinghua-yliopistosta siirtyi kansallismielisten mukana Taiwaniin, jossa siitä muodostettiin oma yliopistonsa vuonna 1955. Kansantasavalta puolestaan yritti uudistaa koulutusjärjestelmäänsä Neuvostoliiton mallin mukaiseksi, minkä seurauksena 1952 Tsinghua menetti useita tiedekuntiaan, ja siitä tehtiin pelkkä monitieteellinen ammattikorkeakoulu. Kulttuurivallankumouksen aikaan 1966–1976 minkäänlainen normaali koulutus ei juuri ollut mahdollista. Kaaoksen ajan päätyttyä vuonna 1977 Tsinghua palasi kuitenkin nopeasti entiselleen, ja heti vuosikymmenen vaihteessa tehdyt uudistukset tekivät laajemmankin koulutuksen kirjon jälleen mahdolliseksi. 1980-luvulta alkaen yliopisto on valtion voimakkaan tuen avulla laajentunut ja kehittynyt hyvin korkeatasoiseksi oppilaitokseksi.
Monissa yliopistovertailuissa Tsinghua sijoittuu Kiinan ensimmäiseksi. Se on erityisen tunnettu taloustieteellisestä ja insinöörikoulutuksestaan. Tsinghua-yliopisto jää toisaalta toiseksi naapurilleen Pekingin yliopistolle esimerkiksi lakitieteen ja lääketieteen saralla. Monet Kiinan johtavista henkilöistä niin politiikassa, taloudessa, tieteessä kuin muillakin aloilla tulevat juuri näistä yliopistoista. Tunnetuimpia Tsinghuasta valmistuneita ovat muiden muassa Wolfin palkinnon 1984 voittanut matemaatikko Shiing-Shen Chern, vuoden 1957 fysiikan Nobel-palkinnon kahdestaan jakaneet Tsung-Dao Lee ja Chen Ning Yang sekä Kiinan nykyinen johtaja Hu Jintao.
QS World University Rankings listasi Tsinghua-yliopiston parhaiden yliopistojen listalla vuonna 2014 sijalle 47 kaikista ja sijalle 14 Aasian yliopistojen joukossa.
Anders Donner
Anders Severin Donner (5. marraskuuta 1854 Kokkola – 15. huhtikuuta 1938 Helsinki) oli tähtitieteen professori Helsingin yliopiston observatoriossa 1883–1915. Ennen professoriksi nimitystään hän oli tähtitieteen dosentti 1881–1883. Hän oli yliopiston vararehtori 1902–1911, rehtori 1911–1915, vt. kansleri 1917–1919 ja 1921–1926. Donner toimi myös Astronomische Gesellschaftin varapuheenjohtajana 1922–1924.
Merkittävintä Donnerin uralla oli observatorion vuosikymmenien mittainen osallistuminen hänen johdollaan kansainväliseen valokuvauksen avulla toteutettuun tähtiluettelo- ja tähtikarttahankkeeseen Carte du ciel -projektiin. Helsingissä tähtiluettelon valokuvaus aloitettiin 1890, ja 1937 valmistui Helsingin tähtiluettelon viimeinen osa. Helsingin luettelo sisältää noin 285 000 tähden kirkkaudet ja tarkat sijainnit. Donner lahjoitti tähtivalokuvaustyön suurimmaksi osaksi yliopistolle.
Donner opiskeli varsinaisesti matematiikkaa ja jatkoi opintoja Leipzigin ja Königsbergin yliopistossa. Hän sai 1880 tohtorin arvon Helsingin yliopistosta. Matematiikan ohella Donner tutki myös tähtitiedettä toimiessaan Gothassa Adalbert Kruegerin apulaisena ja myöhemmin Tukholmassa Hugo Gyldénin johdolla.
Sing the Sorrow
Sing The Sorrow on yhdysvaltalaisen punk-yhtye AFIn kuudes, vuonna 2003 ilmestynyt albumi. Tätä edeltäneet albumit julkaistiin Nitrolta, mutta nyt yhtye vaihtoi isompaan levy-yhtiöön, Dreamworksiin. Albumilla tyyli on vaihtunut entisestä hardcoresta hieman popimpaan suuntaan, mutta albumin myötä yhtye tuli suuremman yleisön tietoisuuteen. Albumilta julkaistiin singlenä kappale "Girl's Not Grey". Albumista on julkaistu kolmena eri värityksenä, punaisena, harmaana ja mustana.
Albumista julkaistiin myös rajoitettu versio, joka sisälsi lyhytelokuvan "Clandestine" jonka ohjasi Norwood Cheek. Elokuva on 8 minuutin pituinen ja esittelee kaikki bändin neljä jäsentä ja antaa viittauksia "Sing The Sorrowiin". Bändin jäsenet yrittävät löytää salaisen laatikon, joka sisältää yhtäläisyyksiä albumin kanteen. Elokuva sisältää kaksi soundtrackia, yhden Hunterilta ja yhden Jadelta.Kappaleet 13 ja 14 ovat piilotettuja kappaleita, jotka tulevat kappaleen "... but home is nowhere" jälkeen.
Lisäksi Ison-Britannian versiossa on kaksi bonuskappaletta "Synesthesia" ja "Now the World". Jälkimmäinen on myös viimeisenä kappaleena Japanin versiossa. Nämä kappaleet oli myös mahdollista ladata "salaiselta sivulta" jolle yhdysvaltalainen versio antoi pääsyn.
Ruoripotkuri
Ruoripotkuri tai kääntöpotkuri on laivoissa käytettävä potkuriyksikkö, joka on käännettävissä sen pystyakselin suhteen. Potkuriyksikkö kääntyy 360°, joten potkuriyksikkö korvaa perinteisen peräsimen. Järjestelmiä on toteutettu sijoittamalla sähkömoottori itse yksikköön tai akselein ja kulmavaihtein toteutettu voimansiirto aluksen koneilta. Ensimmäisenä Suomessa ruoripotkureita valmisti Hollming Oy tavaranimellä "Aquamaster", jota nykyään käyttävät myös muun muassa Ulstein-ryhmä ja Rolls-Royce. Suomessa on muitakin valmistajia, kuten ABB, jonka rekisteröimä tavaramerkki on "Azipod". Sen kiinteälapaisia potkureita pyörittää suuritehoinen sähkömoottori (vierasmagnetoitu tahtimoottori), joka saa virtansa laivan generaattoreista.
Sähkökäyttöinen ruoripotkuri vie vähemmän tilaa kuin perinteinen akselivetoinen potkuri/peräsinyhdistelmä. Koska akseleille ei tarvitse varata tilaa, se voidaan käyttää hyödyksi muuhun. Dieselsähköinen voimansiirtojärjestelmä on myös perinteistä polttoainetaloudellisempi ja se tuottaa vähemmän runkovärinää. Lisäksi ruoripotkurijärjestelmällä varustettua laivaa voidaan ohjailla tehokkaasti kaikilla nopeuksilla.
Ruoripotkureita, joissa koko potkurikoneisto kääntyi 360 astetta, otettiin ensimmäisenä Suomessa käyttöön mittaustukialus Prismassa ja sittemmin jäänmurtajissa.
Ruoripotkureita on asennettu myös muihin aluksiin, kuten risteilyaluksiin, säiliöaluksiin ja autolauttoihin. Järjestelmä voidaan jälkiasentaa myös sellaisiin dieselsähköisellä voimansiirrolla varustettuihin aluksiin, jossa on kiinteä potkuri ja peräsin.
Dieselsähköinen ruoripotkurikoneisto on huomattavasti kalliimpi rakentaa kuin perinteinen akselivetoinen koneisto.
Käsivarsi
Käsivarsi (lat. membrum superior) on kädellisten yläraajan osa. Se sijaitsee olkapään (lat. articulatio humeri) ja kainalon sekä käden (lat. manus) välissä. Siihen kuuluu olkavarsi (lat. brachium), kyynärpää (lat. olecranon), kyynärvarsi (antebrachium) ja ranne (articulatio radiocarpalis).
Karl F. Sundman
Karl Frithiof Sundman (28. lokakuuta 1873 Kaskinen – 28. syyskuuta 1949 Helsinki) oli suomalainen tähtitieteilijä ja matemaatikko, joka oli Helsingin yliopistossa henkilökohtaisena ylimääräisenä professorina 1907–1918 ja tähtitieteen professorina 1918–1941.
Sundman tuli kuuluisaksi esitettyään ratkeamattomaksi luullun ns. kolmen kappaleen probleeman ratkaisun vuonna 1912 teoksessaan "Mémoire sur le problème des trois corps" tutkittuaan sitä useita vuosia. Tutkimuksestaan Sundman sai Ranskan tiedeakatemian Pontécoulantin palkinnon, joka tätä tapausta varten kaksinkertaistettiin.
Sundmanin mukaan on nimetty Kuun kraatteri. Asteroidi 1424 on nimetty Sundmaniaksi.
Urologia
Urologia on kirurgian haara, joka tutkii ja hoitaa virtsanerityselimistöä. Yleisesti myös miehen sukupuolielimet lasketaan kuuluvaksi urologian piiriin, vaikka niihin on erikoistunut myös oma lääketieteen haara, andrologia. Suuri osa urologiasta on syövän hoitoa.
Merkittävimpiä ja yleisimpiä urologian alan vaivoja ovat mm. seuraavat:
Monet urologiset toimenpiteet suoritetaan tähystyksellisesti. Esimerkiksi eturauhasen liikakasvua hoidetaan virtsatietähystyksessä, nykyään merkittäviltä osin robottiavusteisesti. Avoleikkausta saatetaan tarvita esim. virtsarakon pinnan alla olevien ja suurten munuaiskasvainten poistamiseksi. Moniin urologisiin sairauksiin on lisäksi lääkehoitoja.
Pikkuhuitti
Pikkuhuitti ("Zapornia parva") on pienikokoinen rantakanalaji.
Linnun pituus on 18-20 cm ja paino 30-70 g. Vanha koiras on alapuolelta kyyhkynharmaa, päältä ruskea ja valkopilkkuinen ja jalkojen välistä valkoraitainen. Vanha naaras on alapuolelta vaalean ruskehtava ja selästä tummemman ruskea. Nuorella pikkuhuitilla on valkopilkullinen ruskea selkä, poikittaisjuovainen vatsa ja vaalea rinta. Koivet ovat vaalean vihertävät. Nokan tyvellä on pieni punainen laikku. Ääntelevät pääasiassa öisin.
Laji tuli Pohjoismaihin 1980-luvulla. Suomessa niitä pesi säännöllisesti vain Parikkalan Siikalahdella, jossa havainnot vähentyivät ja muuttuivat epäsäännöllisiksi 1990-luvulla. Suomessa kevät- ja kesävieras hyvillä lintujärvillä. Laji talvehtii Afrikassa. Pikkuhuitteja pesii Suomessa nykyään todennäköisesti noin 5-10 paria. Yhtäkään pesintää ei kuitenkaan ole täysin varmistettu.
Itä-Euroopasta Luoteis-Kiinaan. Länsi-Euroopassa hajaesiintymiä. Euroopassa pesii noin 20 000 paria.
Kosteikot, erityisesti järviruo'ikot.
Pesä mättäällä tai ruokopedillä. Munia on 7-9, ja molemmat puolisot hautovat yhteensä 21-23 päivää. Untuvikot ovat mustia, kuten kaikkien rantakanojen.
Vesihyönteiset ja hämähäkit sekä vesikasvit.
Savotta
Savotta (venäjän kielen sanasta завод "zavód" ’tehdas, sahalaitos’) tarkoittaa metsätyömaata. Ensin puut kaadetaan, sitten karsitaan ja niin edelleen kunnes ne lopuksi "juonnetaan" eli vedetään yksi kerrallaan lastausta ja jatkokuljetusta varten esimerkiksi metsäautotien varteen. Savotoilla tehdään tukkeja ja pinotavaraa. Raskainta työtä lienee aikoinaan ollut niin sanotun egyptinparrun veistäminen.
Savotaksi sanotaan myös halkotyömaata tai risusavottaa, jossa harvennetaan nuorta riukuvaiheen metsää tai varttunutta taimikkoa. Pohjois-Karjalassa "savotta"-sana voi tarkoittaa laajemminkin työmaata.
Perinteinen metsäsavotta on ollut aina 1960-luvulle asti merkittävä maaseudun työllistäjä, jossa metsäyhtiöt ovat palkanneet maatilojen työväkeä raskaaseen, runsaasti työvoimaa vaativaan metsätyöhön omistamilleen maille. Työ on jakaantunut pääasiassa ajomiesten ja puunkaatajien välillä, joista ajomiehet toivat savotalle mukanaan omat hevoset ja puureet puunkuljetusta varten. Edellisten lisäksi savotan työnvoimaan ovat kuuluneet kaadettavien puiden merkitsijä, mittamies, jäämies (rekiurien jäädyttäjä), puun leimaaja, metsätyönjohtaja ja keittäjä. Suomessa on ollut suuria puunjalostusteollisuuden (sahat ja paperiteollisuus) savotoita aina 1950-luvulle saakka.
Koneellistettu metsäsavotta on vähentänyt savotan työväkeä merkittävästi. Savotan työvoima siirtyy työpäivän jälkeen omiin koteihinsa metsäautoteitä pitkin, joten savottapirttejä ei enää juuri tarvita. Voidaan sanoa, että moottorisaha, traktori ja auto ovat olleet kuolinisku romanttisen sävyn saaneelle savottakaudelle. Savotan työvoimaksi ovat jääneet jäljelle puun kaadosta vastaava metsuri ja puun kuljetuksen hoitava koneurakoitsija.
Nykyaikainen metsäsavotta käsittää koneurakointia, jossa metsänomistaja tilaa puunkorjuun puu-urakoitsijalta. Metsänomistaja voi myös tehdä metsäfirman kanssa ns. pystykaupan, missä puut myydään ns. kantohinnalla, ja metsäfirma huolehtii puunkorjuusta käyttäen sopimusurakoitsijoita. Valtakunnallisia puunostajia on enää kolme: UPM, Stora-Enso ja Metsäliitto. Metsänomistaja voi myös antaa paikalliselle metsänhoitoyhdistykselle valtakirjan, missä mhy valtuutetaan hoitamaan puunkorjuu ja kaikki siihen liityvät toimenpiteet. Jälkimmäisessä tapauksessa puut myydään ns. hankinta- eli tienvarsihinnalla.
Savottapirtti on savotan lyhytaikaiseen työväen majoitukseen tarkoitettu asuintila, johon kuului lavereilla varustettu pirtti, keittiö ja kuivaushuone. Keittiön ja pirtin välistä tarjoiluaukkoa sanottiin elämänluukuksi, työnjohdon erillistä osaa rakennuksesta puolestaan teräväksi pääksi. Savotan naispuolisella keittiöhenkilökunnalla oli oma tilansa, jonne muilla ei ollut pääsyä ilman lupaa. Pirtin rakennusaineena on käytetty savotan tuottamia tukkipuita, joista on rakennettu yksinkertainen lovettu puukehikko kuten hirsitaloissa. Lämpö pirttiin on saatu puukamiinasta. Savottatalli on hevostalli, joka on rakennettu kuten varsinainen savottapirtti lyhytaikaiseen käyttöön eläinten suojaksi. Tallin yhteydessä on tavallisesti myös kalustevaja työkalujen säilytystä ja korjausta varten.